text: Trafikale trængsler venter syd for grænsen
  14 maj 2014 kl. 10.08
  Fra klokken 18 fredag aften og frem til søndag aften klokken 21 bliver det sydgående spor på den tyske motorvej A7 syd for den dansk-tyske grænse spærret, så der venter trafikale trængsler for Tysklandsfarere i Bededags-ferien.
  Gennem længere tid har skilte på motorvejen advaret mod skader på en fem kilometer lang strækning mellem tilkørslerne Tarp i nord og Schuby i syd. Derfor skal hele vejbelægningen udskiftes, og det betyder, at motorvejen er spærret i sydgående retning i godt to døgn. I stedet bliver trafikken ledt ad L317 - hovedvejen mellem Flensborg og Slesvig.
  De tyske vejmyndigheder har vurderet, at en totalspærring er til mindre chikane for trafikken end at tage et spor ad gangen. Det ville nemlig have medført, at arbejdet ville komme til at tage tre uger, skriver Flensborg Avis.
  